钦定古今图书集成/明伦汇编/氏族典/第514卷 > 《凌迪知万姓统谱》 > 毕士安
## 钦定古今图书集成/明伦汇编/氏族典/第514卷 > 《凌迪知万姓统谱》 > 毕士安

按《宋史毕士安传》：“士安字仁叟，代州云中人。曾祖宗
昱，本县令。祖球，本州别驾。父乂林，观城令。士安少好
学，事继母以孝闻。乾德四年举进士。开宝四年，历济
州团练推官。太平兴国初，为大理寺丞，出知饶州。召
还为监察御史，迁左拾遗。淳化二年，召入翰林为学
士，改右谏议大夫，知颍州。真宗登位，命权知开封府”
事。咸平初，辞府职，拜礼部侍郎，复为翰林学士，改兵
部侍郎，出知潞州。李沆卒，进士安吏部侍郎、参知政
事。未阅月，以本官拜平章事，兼监修国史。真宗幸澶
渊，士安适卧疾，请舁疾从行，手诏不许。已而少间，追
至澶渊，见于行在。及罢兵从还，以病求免，优诏不允。
十月，晨朝疾暴作，归第卒，年六十八。赠太傅、中书令，
谥文简。士安端方沈雅，有清识，酝籍所至，以严正称。
子世长至卫尉卿，庆长至太府卿。孙从善，光禄少卿。
从古，驾部郎中。从厚、从诲，检校水部员外郎。从简，博
罗令。从道，殿中丞。从范，山南西道节度推官。从益，太
常寺太祝。从周，朝散郎，知洋州。曾孙仲达、仲偃，仕至
郡守。仲衍、仲游、仲愈。